text: raslesten
  
  publiceret: 2023-05-08 14:56:40+02:00
  Raslesten er kuglerunde flintesten med en diameter på ca. 5 cm, der er almindeligt forekommende langs stranden ved Møns Klint og Stevns Klint. De kuglerunde sten er flintkonkretioner dannet omkring fossile kiselsvampe af arten Plinthosella resonans. I sjældne tilfælde har konkretionen en løs kerne, deraf navnet raslesten. Raslestenene er udvasket af klinternes skrivekridtaflejringer.
  Kiselsvampen P. resonans blev første gang beskrevet af Christopher Puggaard. Den få centimeter store svamp levede på kridthavets bund i den seneste del af Kridttiden. Svampen havde et indre netværk af grenede, tæt sammenvoksede spikler, der nu udgør den porøse kerne af raslestenen. Det var omgivet af større pladeformede spikler, som nu udgør en del af det massive ydre flintlag.
  De kemiske processer der førte til flintdannelse og bevarelse af kiselsvampen startede nogle titusinder år efter svampens død, da den var dækket af 1-2 m sediment, og fortsatte i mange millioner år. I de sjældne tilfælde, hvor kernen er løs, skyldes det nutidig opløsning, sandsynligvis ved vandindtrængning langs huller i overfladen.